මේ වන විට සාර්ක් සංවිධානයට වසර 25ක් ගතවන බවත් මේ දක්වා ලබා තිබෙන ප්‍රගතිය හා ඉදිරි අභියෝග ජය ගන්නා ආකාරය පිළිබඳව සාර්ක් රාජ්‍ය නායකයන්ගේ අවධානය යොමු කළ යුතුව ඇති බවත් හෙතෙම සඳහන් කෙළේය.සාර්ක් සංවිධානය ආරම්භයේ දී නායකයන්ගේ අවධානය යොමු වූයේ ප්‍රතිපත්ති නිර්මාණයට බව කී ජී. එල්. පීරිස් මහතා අද වන විට එවැනි ප්‍රතිපත්ති ආදිය ක්‍රියාත්මක කිරීම කෙරෙහි අවධානය යොමු වී ඇතැයි ද කීවේය.කොළඹදී පැවැති සාර්ක් රාජ්‍ය නායක සමුළුවේදී ත්‍රස්තවාදය මර්දනය, ආහාර සුරක්ෂිතතාව හා බලශක්ති අර්බුදය කෙරෙහි පූර්ණ වශයෙන් අවධානය යොමු කළද මෙවර එම සමුළුවේදී කලාපීය ජනතාවගේ සුබ සිද්ධිය වෙනුවෙන් නායකයන්ගේ අවධානය යොමු විය යුතු බවද ඒ මහතා කීය.සාර්ක් කලාපීය රටවල දියුණු මට්ටමේ දේශපාලන, සමාජ ආයතන පවතින බව සඳහන් කළ විදේශ කටයුතු ඇමැතිවරයා එවැන්නකින් ප්‍රයෝජන ලබාගෙන කටයුතු කිරීම සාර්ක් රාජ්‍ය නායකයන්ගේ ප්‍රධාන අරමුණ බවද පැවසීය.ඊට අමතරව ප්‍රජාතන්ත්‍රවාදී ආයතන කෙරෙහිද සාර්ක් කලාපීය රටවල දේශපාලන සංස්කෘතියේ අන්තර්ගතය කෙරෙහිද අවධානය යොමු කිරීමේ වැදගත්කම ඒ මහතා පෙන්වා දුන්නේය.පසුගිය ජනාධිපතිවරණයෙන් හා මහා මැතිවරණයෙන් ජනාධිපති මහින්ද රාජපක්‍ෂ මහතා ප්‍රමුඛ එක්සත් ජනතා නිදහස් සන්ධාන රජය ලද ජයග්‍රහණය කෙරෙහි කලාපීය රටවල නායකයන්ගේ අවධානය යොමු කළ බවද හෙතෙම පැවැසීය.කිසියම් රජයක් රට පාලනය කරන විට නොයෙක් ආකාරයෙන් දුක්ගැනවිලි පැමිණෙන බව සිහිපත් කළ මහාචාර්ය ජී. එල්. පීරිස් මහතා මේ අවස්ථාවේදී වර්තමාන රජය කෙරෙහි පවතින ජනතා විශ්වාසය වර්ධනය වී තිබෙන බවද ප්‍රකාශ කෙළේය.පසුගිය මහා මැතිවරණයෙන් එක්සත් ජනතා නිදහස් සන්ධානයට පාර්ලිමේන්තුවේ තුනෙන් දෙකකට ආසන්න බලයක් හිමිව තිබෙන බව ද කීය.ත්‍රස්තවාදයෙන් ජයගත් පසුව ඇති අභියෝග හදුනාගත යුතු බවත් පසුගිය කාලය පුරා ශ්‍රී ලංකාවේ සිදු වූ දෑ පිළිබඳව සාර්ක් කලාපීය නායකයන්ගේ අවධානය යොමු වන බවත් ඇමැතිවරයා පැවසීය.